**ELŐTERJESZTÉS**

**Szombathely Megyei Jogú Város Közgyűlésének 2023. szeptember 28-i ülésére**

**Javaslat közterületek elnevezésére**

Magyarország helyi önkormányzatairól szóló 2011. évi CLXXXIX. törvény (Mötv.) 42. § 8. pontja alapján a közterületek elnevezése a képviselő-testület kizárólagos hatáskörébe tartozik. A közterület-elnevezésre vonatkozó szabályokat Szombathely Megyei Jogú Város Önkormányzata Közgyűlésének a közterületek elnevezésének rendjéről, az elnevezésük megváltoztatására irányuló kezdeményezésről és a házszám-megállapítás szabályairól szóló 9/2023. (IV.4.) önkormányzati rendelete (a továbbiakban: Ör.) tartalmazza. Jelen előterjesztés keretében egy új közterület elnevezésre, valamint egy meglévő közterület-elnevezés megváltoztatására teszek javaslatot.

1. **Csinger Péter utca**

Szombathely Bogát városrészében található Vízmellék utcáról nyílik a Festetics utcával és az Almássy László utcával párhuzamos, önkormányzati tulajdonba vételre kerülő 11784/66 hrsz-ú kivett közforgalom elől el nem zárt magánút. Az erről a területről megközelíthető későbbi épületek házszámkijelöléséhez szükséges ennek a területnek az elnevezése. Az Ör. 4. §-a alapján amennyiben a címképzés tárgyát képező ingatlan csak magánútról közelíthető meg, a magánút elnevezésére a közterület-elnevezéssel azonos módon kerül sor. Az érintett ingatlan elhelyezkedését az előterjesztéshez 1. számú mellékletként csatolt térképmásolat szemlélteti.

Az Ör. 1. § (1) bekezdése alapján közterület-elnevezésre bármely természetes és jogi személy javaslatot tehet. Tájékoztatom a Tisztelt Közgyűlést, hogy érkezett egy új javaslat a közterület elnevezésére. Tóth Kálmán, az érintett körzet önkormányzati képviselője javaslatot tett arra, hogy a terület **Csinger Péter** (1949-2008) kőfaragó vállalkozóról, Szombathely déli városrészének egykori önkormányzati képviselőjéről (1990-2006) kerüljön elnevezésre.

Csinger Péter nevéhez fűződik a Gyöngyöshermán-Szentkirályi Polgári Kör létrehozása, alapító tagja és első elnöke volt a Gyöngyöshermán-Szentkirályi Polgárőrségnek is. A Szombathelyi Szépítő Egyesület aktív tagjaként Szombathely számos műemlék jellegű épületének szakmai véleményezésében, kivitelezésében is részt vett, több intézménynek adományozott szobrot, illetve állíttatott köztéri szobrot a déli városrészen.

Csinger Péternek a város életében, történelmében kiemelkedő szerepe volt, tevékenységével jelentősen hozzájárult Szombathely, különösen a déli városrész fejlődéséhez, hírnevének öregbítéséhez, így teljesíti az Ör. 5. § (1) bekezdésében foglalt feltételt, róla közterület elnevezhető.

Az Ör. 1. § (2) bekezdése alapján a jegyző nyilvántartást vezet a közterület-elnevezésre irányuló, a jogszabályoknak megfelelő, még meg nem valósult közterületnév-javaslatokról. Az Ör. 1. § (3) bekezdése alapján új közterület elnevezése esetén a Közgyűlésnek meg kell ismernie és lehetőség szerint figyelembe kell vennie a nyilvántartásban szereplő közterületnév-javaslatokat.

Tájékoztatom a Tisztelt Közgyűlést, hogy a jegyző által vezetett nyilvántartás alapján az alábbi személyekre érkeztek még meg nem valósult javaslatok közterület-elnevezés céljából:

|  |  |  |
| --- | --- | --- |
| ***Elnevezésre javasolt személy*** | ***Foglalkozása, jelentősége, szombathelyi vonatkozása*** | ***Javaslattevő*** |
| **Bakay Szilárd**  (1892-1947) | Magyar Örökség-díjas katona, a II. világháborúban szombathelyi hadtest parancsnoka | állampolgári kezdeményezés |
| **Bartos Pál**  (1866-1946) | önkéntes tűzoltó, a Szombathelyi Önkéntes Tűzoltó Egylet parancsnoka | a Vas Megyei Mentésügyi Alapítvány javaslata |
| **Csinger Péter**  (1949-2008) | kőfaragó vállalkozó, Szombathely déli városrészének önkormányzati képviselője (1990-2006) | Tóth Kálmán önkormányzati képviselő |
| **Dr. Garzuly Ferenc**  (1937-2021) | neurológus, egyetemi professzor,  60 éven át a Markusovszky Kórházban dolgozott | állampolgári kezdeményezés |
| **Dr. Pungor Ernő**  (1923-2007) | vegyészmérnök, akadémikus, Vasszécsenyben született, Antall- és Boross-kormány minisztere | állampolgári kezdeményezés |
| **Dr. Takáts Jenő**  (1930-2011) | szombathelyi ügyvéd | Jogi és Társadalmi Kapcsolatok Bizottsága 11/2015. (I.27.) JTKB számú határozata |
| **Gál Ferusz József**  (1926-2008) | szombathelyi tanító-népművelő, részt vett a Savaria Történelmi Karnevál elindításában a 60-as években | állampolgári kezdeményezés |
| **Makkos Vilmos**  (1923-2012) | Széchenyi-díjas lovas, olimpikon lovasedző, lótenyésztő, a Szombathelyi Lovasiskola alapítója (1962) | állampolgári kezdeményezés |
| **Pesthy Frigyes**  (1823-1889) | szabadságharcos, akadémikus | állampolgári kezdeményezés |

Fentiek alapján jelen előterjesztés keretében Csinger Péterről történő közterület-elnevezésre teszek javaslatot, amely szerint a Szombathely, 11784/66 hrsz-ú kivett közforgalom elől el nem zárt magánút megjelölésű közterületi ingatlant **Csinger Péter utcának** nevezze el a Közgyűlés.

A listán szereplő további személyekről történő elnevezésre – megfelelő közterület esetén – a későbbiekben kerülhet sor.

1. **Ipari út átnevezése**

A Közgyűlés 2017. február 2-i ülésén a Szombathely külterület 0195/2 hrsz-ú kivett közutat és a Szombathely belterület 7273/42 hrsz-ú kivett közutat (a Zanati úti körforgalmat a 87-es úttal összekötő útszakaszt) együttesen Ipari útnak nevezte el, tekintettel arra, hogy a közbeszédben korábban ezen a néven volt ismert ez az útszakasz. Az érintett közterületi ingatlanok elhelyezkedését az előterjesztéshez 2. számú mellékletként csatolt térképmásolat szemlélteti.

Az Önkormányzathoz érkező információk alapján ugyanakkor egyes, városon kívülről érkező beszállítók az elmúlt években több alkalommal összetévesztették a területet a szintén a keleti városrészben, ugyanakkor kisvárosias lakóterületen, az Éhen Gyula-lakótelepen található Ipar utcával, amelyet az Ipar utca lakói jeleztek a körzet önkormányzati képviselőjének, Putz Attilának, kérve, hogy az Önkormányzat nevezze át az Ipari utat.

Az Ör. 7. § (1) bekezdése alapján közterület elnevezésének megváltoztatására csak kivételesen indokolt esetben kerülhet sor. Az Ör. 7. § (2) bekezdése értelmében a közterület elnevezésének megváltoztatására a közterület elnevezésére vonatkozó szabályokat kell megfelelően alkalmazni, azzal, hogy a kezdeményezéshez bizonyítani kell az elnevezés megváltoztatásához fűződő érdeket és indokokat. Tekintettel arra, hogy a kisvárosias lakóterületen található Ipar utcába az elnevezések összetéveszthetősége miatt betévedő nagyméretű járművek kellemetlenséget okoznak az ott lakóknak, valamint az Ipar utca és az Ipari út elnevezések csak ragozásban különböznek, ezáltal összetéveszthetőek, így indokoltnak tartom a közterület elnevezésének megváltoztatását.

Az Ör. 7. § (3) bekezdése alapján a közterület-elnevezés megváltoztatása előtt meg kell ismerni és a lehetőségekhez képest figyelembe kell venni az érintett terület lakosságának véleményét. Az Ipari úton magánszemélyek nem rendelkeznek lakóhellyel, ugyanakkor 4 cég ott rendelkezik székhely, illetve telephely címmel. Kérésemre Putz Attila, a körzet képviselője megkereste az érintett cégeket, amelyek egybehangzóan elfogadták az átnevezésre vonatkozó kezdeményezést, és közösen a Szerviz út elnevezést javasolták, mivel az útszakasz ezen a néven is ismert és az interneten ezen a néven is rá lehet keresni.

A cégek indítványával egyetértve javasolom a 0195/2 hrsz-ú kivett közút, a 7273/42 hrsz-ú kivett közút, és az ezek természetes folytatásaként nyíló külterületi 0100/43 hrsz-ú kivett közút **Ipari útról Szerviz útra történő átnevezését**.

Kérem a Tisztelt Közgyűlést, hogy az előterjesztést megtárgyalni és a határozati javaslatokat elfogadni szíveskedjék.

**Szombathely, 2023. szeptember „ ”.**

**(: Dr. Nemény András :)**

**I.**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 11784/66 hrsz-ú kivett közforgalom elől el nem zárt magánút megjelölésű közterületi ingatlant **Csinger Péter utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, valamint az elnevezés miatt szükségessé váló egyéb intézkedéseket tegye meg.
3. A Közgyűlés felkéri a polgármestert, hogy a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal

**II.**

**HATÁROZATI JAVASLAT**

**…/2023. (IX.28.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján
   * a Szombathely külterület 0195/2 hrsz-ú kivett közút,
   * a Szombathely belterület 7273/42 hrsz-ú kivett közút és
   * a Szombathely külterület 0100/43 hrsz-ú kivett közút

megjelölésű közterületi ingatlanokat együttesen **Szerviz útnak** nevezi át.

1. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, valamint az elnevezés miatt szükségessé váló egyéb intézkedéseket tegye meg.
2. A Közgyűlés felkéri a polgármestert, hogy a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Kalmár Ervin, a Városüzemeltetési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal